Իդեալական անծանոթներ

Իդեալական անծանոթներ (), ռեժիսոր Պաոլո Ջենովեզեի իտալական կատակերգական ֆիլմ-դրաման։ Ֆիլմի պրեմիերան Իտալիայում կայացել է 2016 թվականի փետրվարի 11-ին։ Առաջադրվել է իտալական «Դավիդ դի Դոնաթելլո» կինոմրցանակի 8 անվանակարգերում և ստացել է այդ մրցանակը լավագույն ֆիլմ և լավագույն սցենար անվանակարգերում։

Այն վերանկարահանվել է շատ երկրներում, այդ թվում` Իսպանիայում, Մեքսիկայում, Հարավային Կորեայում, Ֆրանսիայում, Հունգարիայում, Հունաստանում, Չինաստանում և Ռուսաստանում։

2019 թվականի հուլիսի 15-ին այն ընդգրվել է Գինեսի աշխարհի ռեկորդների ցանկում որպես ամենաշատ վերանկարահանված ֆիլմ, որն ունի ընդհանուր առմամբ 18 տարբերակ։

Սյուժե 
Ամուսիններ Եվան ու Ռոկոն ընթրիքի են հրավիրում իրենց ամենամտերիմ ընկերներին` Կոզիմոյին ու Բիանկային, Լելեին ու Կարլոտային և Պեպեյին։ Տանտերերն ընտանեկան ճգնաժամ են ապրում. Եվան բարդ հարաբերություններ ունի իրենց դեռահաս աղջկա` Սոֆյայի հետ. աղջիկը շփվում է միայն հոր հետ։ Կոզիմոն ու Բիանկան նորապսակներ են, որոնք ուզում են երեխա ունենալ. Կոզիմոն տաքսու վարորդ է, Բիանկան` անասնաբույժ։ Լելեն ու Կարլոտան ամուսնացած են մի քանի տարի։ Նրանք ունեն երկու երեխա և ընտանեկան մի շարք խնդիրներ։ Պեպեն ֆիզկուլտորայի ուսուցիչ է, նա ամուսնալուծված է և այժմ` գործազուրկ։ Պեպեն խոստացել է ընկերներին ծանոթացնել իր նոր ընկերուհու` Լուչիայի հետ, որը, սակայն չի կարողանում գալ ընթրիքի` հիվանդ լինելու պատճառով։ Ընթրիքի ժամանակ ընկերները քննարկում են վերջերս ամուսնալուծված մի զույգի. նրանց ամուսնալուծության պատճառը դարձել էր հաղորդագրությունը, որը կինը կարդացել էր ամուսնու հեռախոսում։ Այս պատմությունը պատմելուց հետո Եվան առաջարկում է խաղ խաղալ. երեկոյի ընթացքում բոլոր շփումները (զանգեր և հաղորդագրություններ) պետք է բաց լինեին բոլոր ներկաների համար։ Երկար տատանումներից հետո ընկերներն ընդունում են խաղը, սակայն այն, ինչ ենթադրվում էր ուղղակի խաղ լինել, դառնում է մի շարք ինտիմ գաղտնիքների բացահայտման պատճառ։

Պարզվում է, որ պլաստիկ վիրաբույժ Ռոկոն արդեն երկար ժամանակ է, ինչ այցելում է հոգեվերլուծաբանի, այնինչ նրա կինը` Եվան, որն ինքը հոգեվերլուծաբան է, տեղյակ չէ դրա մասին (Ռոկոն միշտ պնդում է, թե հոգեվերլուծաբանությունն անօգուտ զբաղմունք է)։ Եվան իր հերթին ցանկանում է կրծքի պլաստիկ վիրահատություն անել, սակայն ոչ թե իր ամուսնու, այլ` մի հայտնի վիրաբույժի մոտ։ Ռոկոն իր աղջկան մի տուփ պահպանակ է տվել, որը Եվան գտել է աղջկա պայուսակում, և աղջկան բոլորի ներկայությամբ խորհուրդներ է տալիս` նրա առաջին սեռական փորձի վերաբերյալ։ Բիանկան դեռ կապ է պահում իր նախկին ընկերոջ հետ` միայն վերջինիս օգնելու համար. ամուսինը տեղյակ չէ այդ կապի մասին։ Կոզիմոյի սիրուհին` տաքսի ծառայության հեռախոսային օպերատորը, հղի է նրանից, բացի այդ` Կոզիմոն սիրային կապ ունի նաև Եվայի հետ (այս մասին պարզ է դառնում միայն դիտողին, չնայած ենթադրվում է, որ Ռոկոն ևս գուշակել է այդ կապի մասին)։ Կարլոտան առանց ամուսնուն զգուշացնելու պայմանավորվել է նրա մորը ծերանոց ուղարկելու վերաբերյալ, որն ապրում է իրենց հետ և որից Կարլոտան ցանկանում է ազատվել։ Բացի այդ, Լելեն ու Կարլոտան ունեն նաև սիրային առցանց կապեր։

Լելեն փորձելով թաքցնել իր առցանց ընկերուհու հետ նամակագրությունը` խնդրում է Պեպեին փոխել հեռախոսները, քանի որ դրանք նույն մոդելի են։ Լելեն դրա արդյունքում սկսում է նամակներ ու զանգեր ստանալ մի ոմն Լուչիոյից, որը կարծելով, թե խոսում է Պեպեի հետ, գրում է, թե կարոտում է վերջինիս համբույրները։ Բոլորը կարծում են, թե Լելեն համասեռամոլ է։ Ընկերները վատ են արձագանքում դրան, հատկապես` Կոզիմոն, որն ասում է, թե Լելեն պարտավոր էր իրեն ասել դրա մասին։ Ավելի ուշ Պեպեն ասում է հեռախոսները փոխելու մասին և բացահայտում է իր` համասեռամոլ լինելը և ասում, որ այդ պատճառով է նա կորցրել ուսուցչի աշխատանքը և հայտարարում է, որ չի ծանոթացնի Լուչիոյին իր ընկերների հետ, քանի որ ցանկանում է պաշտպանել նրան նման արձագանքներից։ Վերջապես բացահայտվում է նաև, որ տարիներ առաջ Կարլոտան անսթափ վիճակում մեքենան վարելիս վթարի ու մարդու մահվան պատճառ է դարձել, և Լելեն պատասխանատվությունն իր վրա է վերցրել` կանխելով կնոջ ձերբակալությունն ու իրենց ընտանիքի քայքայումը։

Երեկոյան պարզ է դառնում, որ հեռախոսների խաղն իրականում երբեք տեղի չի ունեցել` Ռոկոյի դեմ լինելու պատճառով։ Հյուրերը տուն են վերադառնում սովորական ընթրիքից։ Յուրաքանչյուրը շարունակում է իր ուղին. Պեպեն խոստանում է հաջորդ հնարավորության դեպքում նրանց ծանոթացնել գոյություն չունեցող Լուչիլայի հետ (որն իրականում նրա ընկեր Լուչիոն էր), Կոզիմոն Բիանկայի հետ մեքենայով տուն վերադառնալիս պատասխանում է Մարիկայի ու Եվայի նամակներին. վերջինս նույն պահին ականջից հանում է Կոզիմոյի նվիրած ականջօղերը, Կարլոտան հագնում է իր ներքնազգեստը, որը նրան խնդրել էր հանել իր առցանց սիրեկանը, իսկ Լելեն նայում է այն լուսանկարը, որը նրան ուղարկել է իր առցանց սիրուհին։

Դերերում
 Ջուզեպպե Բատիտսոն` Պեպե
 Աննա Ֆոգլիետա` Կարլոտա
 Մարկո Ջիալինի` Ռոկո
 Էդուարդո Լեո` Կոսիմո
 Վալերիո Մաստանդրեա` Լելե
 Ալբա Ռորվահեր` Բիանկա
 Կասիա Սմուտնիակ` Էվա
 Բենեդետա Պորկարոլի` Սոֆյա

Ընդունելություն

Ֆիլմն իր ցուցադրության առաջին շաբաթում առաջին հորիզոնականում է եղել Իտալիայում` հավաքելով 3.7 միլիոն դոլար։

Մրցանակներ և առաջադրումներ

Վերանկարահանումներ

 2016 թվականի դեկտեմբերի 15-ին թողարկվել է ֆիլմի հունական վերանկարահանումը` հույն դերասան և ռեժիսոր Թոդորիս Աթերիդիսի հեղինակությամբ։
 2017 թվականին, ֆիլմի առաջին տարբերակի թողարկումից հետո, իսպանացի ռեժիսոր Ալեքս դե լա Իգլեսիան նկարահանել է դրա իսպանական տարբերակը։
 Թուրքական տարբերակը` Cebimdeki Yabancı վերնագրով, նկարահանվել է Սերա Յըլմազի կողմից և թողարկվել է Թուրքիայում 2018 թվականի փետրվարի 2-ին։
 Ֆիլմի ֆրանսալեզու տարբերակը` «Թաքցնելու բան չկա» վերնագրով նկարահանվել է Ֆրեդ Կավայեի կողմից և թողարկվել Ֆրանսիայում 2018 թվականի վերջին։
 Հնդկաստանում 2018 թվականին տարածվել է ֆիլմի ոչ պաշտոնական վերանկարահանումը` «Բարձրախոս» վերնագրով։
 Հարավային Կորեայի վերանկարահանումը` «Մտերիմ անծանոթներ» վերնագրով թողարկվել է Հարավային Կորեայում 2018 թվականի հոկտեմբերի 31-ին։
 Հունգարական վերանկարահանման ռեժիսորը Քրիստինա Գոդան է, թողարկվել է 2018 թվականի դեկտեմբերի 6-ին
 Մեքսիկական տարբերակը նկարահանվել է Մանոլո Քարոյի կողմից և թողարկվել է Մեխիկոյում 2018 թվականի դեկտեմբերի 25-ին և ԱՄՆ-ում` 2019 թվականի հունվարի 11-ին։
 Չինական տարբերակը թողարկվել է Մեծ Բրիտանիայում 2018 թվականի դեկտեմբերի 28-ին, մինչև Չինաստանում 2018 թվականի դեկտեմբերի 29-ին և Սինգապուրում 2019 թվականի հունվարի 10-ին թողարկվելը։
 Ռուսական` «Բարձր կապ» տարբերակը թողարկվել է 2019 թվականին, Սուրբ Վալենտինի օրը։

2017 թվականի հունիսի տվյալներով վերանկարահանվել են ֆիլմի լեհական, գերմանական, քաթարական և շվեդական տարբերակները։

Ծանոթագրություններ 

2016 ֆիլմեր
Իտալերեն ֆիլմեր
Իտալական ֆիլմեր
Իտալական կինոկատակերգություններ
ԼԳԲՏ ֆիլմեր